Pta-man skiet glo vrou, homselfArgieffoto (Foto: imgkid.com) ŉ Man het Woensdag in die vroeë oggendure na bewering sy vrou in die ooste van Pretoria geskiet voor hy sy eie lewe geneem het. Tebogo Magoro, woordvoerder van Netcare 911, het aan Maroela Media gesê die voorval het omstreeks 01:00 in die Silver Lakes-omgewing plaasgevind. “By paramedici se aankoms op die toneel is die vrou met ŉ skietwond aan haar bors en die man met ŉ skietwond aan sy kop aangetref,” het Magoro gesê. “Die man het na bewering sy vrou geskiet voor hy homself geskiet het. Die vrou is in ŉ ernstige toestand aangetref en is na ŉ nabygeleë hospitaal geneem vir mediese behandeling. Niks kon vir die man gedoen word nie en hy is op die toneel dood verklaar.” Volgens Magoro is die man en vrou tussen 35 en 45 jaar oud. Die presiese omstandighede rakende die voorval is nog nie bekend nie. Die polisie was op die toneel om ondersoek in te stel. Die polisie kon nie dadelik vir kommentaar bereik word nie.